b'\n_START_ARTICLE_\nPape\xc5\xbe Hadrijan IV.\n_START_SECTION_\nPape\xc5\xbe\n_START_PARAGRAPH_\nNjegovi veliki uspehi na evropskem severu so vplivali na kardinale, da so ga takoj po Anastazijevi smrti soglasno izvolili za pape\xc5\xbea 4. decembra 1154; naslednjega dne je prevzel rimsko \xc5\xa1kofijo in pape\xc5\xa1ko ime Hadrijan IV.\n_START_SECTION_\nArnoldov konec\n_START_PARAGRAPH_\nRim so \xc5\xa1e vedno pretresali nemiri, ki so jih pod\xc5\xbeigale pridige odpadlega meniha Arnolda Bre\xc5\xa1ijskega zoper cerkveno hierarhijo, ki je ni priznaval; pridigal je namre\xc4\x8d \xe2\x80\x9erevno\xe2\x80\x9d Cerkev brez posesti. V Rimu je vladalo takrat vsesplo\xc5\xa1no nasilje in pape\xc5\xbe se je moral zapreti v vatikanski grad; njegovega kardinala Gvidona so komunisti umorili na Via Sacra in pape\xc5\xbe je izrekel nad mestom Rimom \xe2\x80\x93 prvi\xc4\x8d v njegovi zgodovini \xe2\x80\x93 kazen  interdikta, kar pomeni prepoved opravljanja cerkvenih obredov. To je ljudi streznilo. Ko so vrata rimskih cerkva ostala zaprta celo za Veliki teden in Sveto tridnevje, je ljudstvo za\xc4\x8delo godrnjati. Senat je pape\xc5\xbea prosil za odvezo. Hadrijan je bil na to pripravljen le pod pogojem, da Arnolda in njegove privr\xc5\xbeence iz\xc5\xbeenejo iz mesta, kar se je nato tudi zgodilo. Cerkve so zopet odprle svoja vrata in pape\xc5\xbe je 1155 slovesno obhajal Veliko no\xc4\x8d v Lateranu. _NEWLINE_Arnold je be\xc5\xbeal proti severu, kjer ga je Barbarossa ujel. V znamenje naklonjenosti do pape\xc5\xbea ga je izro\xc4\x8dil rimskim oblastem. 18. julija 1155 je pape\xc5\xbe Friderika Barbarosso kronal v Rimu pri Svetem Petru za cesarja; kmalu pa sta zaradi upora nezadovoljnih republiki naklonjenih Rimljanov oba morala be\xc5\xbeati iz Rima. Arnolda Bre\xc5\xa1ijskega je rimski mestni prefekt obsodil na smrt, ga dal obesiti in truplo se\xc5\xbegati; njegov pepel so raztrosili po Tiberi, da bi ga fanati\xc4\x8dni privr\xc5\xbeenci ne \xc4\x8dastili kot relikvije.\n_START_SECTION_\nPoliti\xc4\x8dni zapleti\n_START_PARAGRAPH_\nProti koncu \xc5\xbeivljenja so se odnosi med odlo\xc4\x8dnim pape\xc5\xbeem in svojeglavim mladim cesarjem hudo poslab\xc5\xa1ali. Cesar je zavzemal severno-italijanska mesta in po njih ter po krajih pod svojo oblastjo postavljal sebi naklonjene \xc5\xa1kofe. Pape\xc5\xbe, ki se je iz nemirnega Rima umaknil v Benevento, kjer je sklenil obrambno zvezo z normanskim kraljem Viljemom, je hotel Friderika sicer izob\xc4\x8diti, vendar ga je pri tem prehitela smrt. _NEWLINE_Celo \xc5\xbeivljenje je ravnal odlo\xc4\x8dno in preudarno - na koncu je umrl v izgnanstvu.\n_START_SECTION_\nSmrt in spomin\n_START_PARAGRAPH_\nPape\xc5\xbe Hadrijan je za infarktom nenadoma umrl v Anagniju 1. septembra 1159._NEWLINE_Njegove posmrtne ostanke so prenesli v Rim, kjer so ga pokopali v Baziliki svetega Petra v Vatikanu. K po\xc4\x8ditku so ga polo\xc5\xbeili v starokr\xc5\xa1\xc4\x8danski sarkofag. _NEWLINE__NEWLINE_Pred smrtjo je svojo staro in obubo\xc5\xbeano mater v Angliji priporo\xc4\x8dil v oskrbo  canterburyjski Cerkvi.\n_START_SECTION_\nSpomin v Hertfordshiru\n_START_PARAGRAPH_\nMed skupino sodobnih hi\xc5\xa1 v vasi Bedmond blizu St Albansa se nahaja majhna plo\xc5\xa1\xc4\x8da, ki ozna\xc4\x8duje mesto kot njegov rojstni kraj, ki je bil v preteklosti v \xc5\xbeupniji Abbots Langley. Danes se vas pona\xc5\xa1a z ve\xc4\x8d ulicami poimenovanimi po njem, vklju\xc4\x8dno s Popes Road (Pape\xc5\xbeevo ulico), Adrian Road (Hadrijanovo ulico) in Breakspeare Road (Breakspearovo ulico). _NEWLINE__NEWLINE_V St Albansu obstaja tudi Nicholas Breakspear Catholic School, in Breakspear Primary School v Ickenhamu, blizu Uxbridga.\n_START_SECTION_\nDe rure albo\n_START_PARAGRAPH_\nMalahijeva prerokba pravi o njem, da izhaja Iz belega pode\xc5\xbeelja (latinsko De rure albo; angle\xc5\xa1ko From the white countryside). Temu sledi razlaga, da je Skromno rojen v mestu Sv. Albana. (latinsko Vilis natus in oppido Sancti Albani; angle\xc5\xa1ko Humbly born in the town of St Albans) . Ta opomba se najverjetneje nana\xc5\xa1a na rojstni kraj Hadrijana IV. blizu St Albans, Hertfordshire.'